CELEX: 62007CJ0016
Language: ro
Date: 2008-10-09
Title: Hotărârea Curții (camera a patra) din data de 9 octombrie 2008. # Marguerite Chetcuti împotriva Comisiei Comunităților Europene. # Recurs - Funcție publică - Concurs intern în cadrul instituției - Respingerea unei candidaturi - Condiții de admitere. # Cauza C-16/07 P.

HOTĂRÂREA CURȚII (Camera a patra) 
      9 octombrie 2008
      Cauza C‑16/07 P
      Marguerite Chetcuti
      împotriva
      Comisiei Comunităților Europene 
      „Recurs – Funcție publică – Concurs intern în cadrul instituției – Respingere a unei candidaturi – Condiții de admitere”
      Obiectul: Recurs introdus împotriva Hotărârii Tribunalului de Primă Instanță al Comunităților Europene din 8 noiembrie 2006, Chetcuti/Comisia
         (T‑357/04, RecFP, p. I‑A‑2-255 și II‑A-2-1323), prin care se urmărește anularea acestei hotărâri 
      
      Decizia: Respinge recursul.
      
      Sumarul hotărârii
      1.        Funcționari – Regimul aplicabil celorlalți agenți – Agent temporar – Agent auxiliar – Criteriu de distincție
      (Regimul aplicabil celorlalți agenți, art. 2 și 3)
      2.        Funcționari – Recrutare – Concurs intern în cadrul instituției – Participare extinsă la agenții auxiliari – Obligație – Inexistență
      1.        Rezultă din prevederile Statutului funcționarilor și ale Regimului aplicabil celorlalți agenți că există diferențe între statutul
         administrativ, cerințele pentru recrutare și condițiile de angajare referitoare la agenții auxiliari și cele referitoare la
         funcționari și la agenții temporari. Rezultă din aceste diferențe că agenții auxiliari nu sunt recrutați pentru îndeplinirea
         unei misiuni permanente în cadrul instituțiilor comunitare. Dimpotrivă, caracteristica distinctivă a contractului de agent
         auxiliar este precaritatea sa în timp, dat fiind că acest contract nu poate fi utilizat decât pentru a asigura o înlocuire
         momentană sau pentru a efectua activități administrative care prezintă un caracter pasager sau care răspund unei necesități
         urgente ori care nu sunt definite în mod clar. Astfel, agenții auxiliari constituie o categorie distinctă de agenți, ce răspunde
         la necesități distincte ale instituțiilor care îi angajează. 
      
      2.        Potrivit economiei și obiectivului Statutului funcționarilor și ale Regimului aplicabil celorlalți agenți, deși autoritatea
         împuternicită să facă numiri are posibilitatea de a admite agenți auxiliari la un concurs intern în cadrul instituției, totuși
         ea nu este obligată să deschidă fiecare concurs intern tuturor persoanelor care se află în serviciul său. O astfel de obligație
         ar aduce atingere largii puteri de apreciere care este recunoscută instituțiilor comunitare în organizarea serviciilor lor
         și, în special, în determinarea, în interesul serviciului, a modalităților și a condițiilor de concurs.